Rikors ippreżentat fil-15 ta’ April 2021 – SMA Mineral vs Il-Kummissjoni
(Kawża T-215/21)
Lingwa tal-kawża: l-Isvediż
Partijiet
Rikorrent: SMA Mineral (Filipstad, l-Isvezja) (rappreżentant: E. Larsson)
Konvenut: Il-Kummissjoni Ewropea
Talbiet
Ir-rikorrenti titlob li l-Qorti Ġenerali jogħġobha:
tannulla d-Deċiżjoni tal-Kummissjoni (UE) 2021/355 tal-25 ta’ Frar 2021 fir-rigward tal-Artikolu 1(2);
tiddetermina li l-installazzjoni proposta mill-Isvezja fil-punt 12 (ID SE000000000000419 fil-listi NIM) għandha tiġi inkluża għal allokazzjoni bla ħlas ta’ kwoti tal-emissjonijiet ta’ gassijiet serra f’konformità mal-Artikolu 11(3) tad-Direttiva 2003/87/KE tal-Parlament Ewropew u tal-Kunsill; u
tikkundanna lill-Kummissjoni għall-ispejjeż tar-rikorrenti.
Motivi u argumenti prinċipali
Insostenn tar-rikors tagħha, ir-rikorrenti tinvoka erba’ motivi.
L-ewwel motiv ibbażat fuq l-allegazzjoni li l-Artikolu 16(7) tar-Regolament (UE) 2019/331 ma huwiex applikabbli u l-motivazzjoni tad-deċiżjoni kkontestata għalhekk ma għandhiex bażi legali
L-ilment tal-Kummissjoni dwar l-għadd doppju tal-emissjonijiet hija żbaljata. Ma qed iseħħ l-ebda għadd doppju u lanqas dan ma seħħ preċedentement għall-installazzjoni SMA Sandarne. Id-deċiżjoni tal-Kummissjoni li ma tinkludix l-installazzjoni SMA Sandarne fost l-installazzjonijiet li jirċievu allokazzjoni bla ħlas ta’ kwoti tal-emissjonijiet taħt il-parametru referenzjarju tal-prodott għall-ġir hija għalhekk żbaljata u għalhekk ma għandha l-ebda bażi legali.
It-tieni motiv ibbażat fuq l-allegazzjoni li d-deċiżjoni kkontestata hija inkompatibbli mal-leġiżlazzjoni tal-UE, b’mod partikolari mar-Regolament (UE) 2019/331 u mad-Direttiva 2003/87/KE
L-ilment tal-Kummissjoni dwar l-għadd doppju tal-emissjonijiet hija żbaljata. Id-deċiżjoni li tirrifjuta, skont l-Artikolu 16(7) tar-Regolament (UE) 2019/331, l-allokazzjoni bla ħlas ta’ kwoti tal-emissjonijiet lill-installazzjoni SMA Sandarne skont il-parametru referenzjarju tal-prodott għall-ġir hija għalhekk żbaljata.
It-tielet motiv ibbażat fuq l-allegazzjoni li d-deċiżjoni kkontestata ma tiżgurax b’mod adegwat l-osservanza tad-drittijiet fundamentali tar-rikorrenti u tikser il-prinċipju ta’ proporzjonalità
Il-Kummissjoni ma ħaditx inkunsiderazzjoni, fid-deċiżjoni kkontestata, is-sinjifikat ekonomiku tal-allokazzjoni bla ħlas ta’ kwoti tal-emissjonijiet għar-rikorrenti, li taffettwa wkoll l-impjiegi fin-negozju u fl-iżvilupp ekonomiku tar-rikorrenti fit-tul, iżda anki l-kompetittività tar-rikorrenti meta mqabbla ma’ atturi oħra fis-suq li jipprovdu prodott ekwivalenti. Il-Kummissjoni ma qisitx biżżejjed il-prinċipju ta’ proporzjonalità, li jirrikjedi l-adozzjoni ta’ dispożizzjonijiet tranżitorji meta attur ikun mgħobbi bi spejjeż ogħla minn atturi oħra fl-istess suq.
Ir-raba’ motiv ibbażat fuq l-allegazzjoni li d-deċiżjoni kkontestata twassal għal distorsjoni tal-kompetizzjoni
Il-produtturi tal-ġir maħruq magħmul mill-materja prima tal-ġebla tal-franka jirċievu allokazzjoni bla ħlas ta’ kwoti tal-emissjonijiet skont il-parametru referenzjarju tal-prodott għall-ġir. Ix-xiri tal-ġir maħruq mill-mitħna tal-polpa kraft mill-installazzjoni SMA Sandarne jwettaq l-istess funzjoni għax-xerrej bħal ġir maħruq mixtri bbażat fuq il-materja prima tal-ġebla verġni. L-għoti ta’ allokazzjoni bla ħlas ta’ drittijiet ta’ emissjoni lil prodott tal-ġir wieħed iżda mhux lill-ieħor ifisser li l-kompetizzjoni bejn żewġ prodotti li jwettqu l-istess funzjoni f’mitħna tal-polpa kraft ma ssirx fuq ugwaljanza tal-opportunitajiet.
____________